แนวโน้มดัชนีเช้าแกว่งแคบอิงแดนลบ
นักวิเคราะห์ฯคาดตลาดหุ้นไทยเช้านี้แกว่งแคบทั้งในแดนบวกและแดนลบ แต่คงอิงแดนลบมากกว่า หลังขึ้นแรง,ตัวเลขจ้างงานสหรัฐซบเซา
3 พ.ค. 2555

นักวิเคราะห์ฯคาดตลาดหุ้นไทยเช้านี้แกว่งแคบทั้งในแดนบวกและแดนลบ แต่คงอิงแดนลบมากกว่า หลังขึ้นแรง,ตัวเลขจ้างงานสหรัฐซบเซา 
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นไทยเช้านี้น่าจะแกว่งตัวในกรอบแคบๆ ทั้งในแดนบวกและแดนลบ แต่คงอิงแดนลบมากกว่า หลังตลาดฯปรับตัวขึ้นมาโดดเด่นหลายวันแล้ว 
ประกอบกับตัวเลขการจ้างงานภาคเอกชนของสหรัฐฯออกมาต่ำกว่าคาค ซึ่งอาจจะส่งผลให้ตัวเลขการจ้างงานนอกภาคการเกษตรที่จะประกาศในช่วงคืนวันศุกร์นี้มีโอกาสปรับตัวลดลงเช่นกัน ขณะที่ปัจจัยในประเทศโดยรวมถือว่าดูดีขึ้น ทั้งตัวเลขเศรษฐกิจและแนวโน้มผลประกอบการของบริษัทจดทะเบียน
พร้อมให้แนวรับ 1,235 จุด แนวต้าน 1,242 และ 1,245 จุด
"วันนี้คงแกว่งแคบๆ ให้น้ำหนักในทางลบเล็กๆ แต่ถ้าจะฟื้นบวกขึ้นมาได้อีก ตัวแปรที่มีน้ำหนักคงเป็นแรงซื้อของนักลงทุนต่างชาติ ถ้ายังต่อเนื่องหรือมีมูลค่าการซื้อเข้ามาแรงกว่าที่คาด ซึ่งเป็นสิ่งที่คาดยาก"นายปริญทร์ กล่าว